Aukið samráð stjórnvalda við fagaðila er nauðsynlegt til að ná sátt um umdeilt frumvarp til útlendingalaga, segir í yfirlýsingu fimmtán samtaka og stofnana.
Mikilvægt er að stjórnvöld hafi samráð við fagaðila um umdeilt frumvarp til útlendingamála, segir framkvæmdastjóri Rauða kross Íslands. Fimmtán samtök og stofnanir skora á ríkisstjórnina að dýpka samráð og ná faglegri sátt um útlendingalög.
Í sameiginlegri yfirlýsingu segir að samtök og stofnanir hafi lýst skorti á samráði við gerð frumvarpsins og verulegum vanköntum á efni þess. Jafnframt að frumvarpinu sem nú liggur fyrir Alþingi hafi aðeins verið breytt örlítið frá því það var í umsagnarferli fyrr á árinu, þrátt fyrir að það sé mjög umdeilt. Frumvarpið var tekið til fyrstu umræðu á Alþingi í vikunni.
Meðal þeirra sem standa að yfirlýsingunni eru Alþýðusambandið, Amnesty International, Barnaheill, Geðhjálp, Kvenréttindafélag Íslands, Öryrkjabandalagið, Unicef og UN Women á Íslandi.
Í öllum þessum umsögnum sem fram hafa komið um útlendingalögin þá tala allir um skort á samráði
segir Kristín Hjálmtýsdóttir, framkvæmdastjóri Rauða krossins á Íslandi.
Eitthvað hefur verið tekið tillit til en alls ekki nógu mikið.
Í yfirlýsingunni er lýst miklum mun á aðdraganda lagasetningar um málefni útlendinga nú og árið 2017. Þá hafi lögin verið unnin í þverpólitísku og þverfaglegu samráði. Nú skorti hins vegar á það. Kristín hefur trú á að samráð verði bætt og vísar til stjórnarsáttmála.
Það kemur fram að auka þarf traust og gagnsæi um ákvarðanir útlendingayfirvalda. Það er talað um að samtalið sé til góðs. Ég hef fulla trú á því að það verði bætt úr.
Alþýðusamband Íslands, Barnaheill Save the Children á Íslandi, Geðhjálp, Hjálparstarf kirkjunnar, Íslandsdeild Amnesty International, Kvenréttindafélag Íslands, Landssamtökin Þroskahjálp, Mannréttindaskrifstofa Íslands, Rauði krossinn á Íslandi, Samtökin 78, Siðmennt, WOMEN in Iceland, UN Women á Íslandi, UNICEF á Íslandi og Öryrkjabandalag Íslands.
Aukið samráð stjórnvalda við fagaðila er nauðsynlegt til að ná sátt um umdeilt frumvarp til útlendingalaga, segir í yfirlýsingu fimmtán samtaka og stofnana.